**In what way was the project innovative and/or complementary to other projects already carried out?**

A magyarországi intézményi férőhely kiváltás (DI – Zsuzsa!) folyamatában az egyik legvitatottabb terület a nagy ápolási igényű személyek kiköltöztetése, támogatott lakhatási formában, lakóotthonban való elhelyezése. Mivel Magyarországon nem állnak még rendelkezésre hosszútávú tapasztalatok ezen a téren, a kitagolásban résztvevő munkatársak, és a kitagolást tervező intézmények vezetői tanácstalanok, bizonytalanok ebben a tekintetben. Bár sok – elsősorban elméleti – szakmai anyag áll rendelkezésre, az intézmények dolgozói és vezetői nehezen tudják elképzelni az új lakhatási formák mindennapi működését.

Célunk az volt, hogy dániai intézmények és szakemberek segítségével jól működő kis- és nagyobb létszámú lakóotthonokat mutassunk be a magyar és román kollégáknak, akik a mindennapi működés mellett az idáig vezető úttal, az eddigi jó és rossz tapasztalatokkal is megismerkedhetnek.

Projektünk újszerűsége éppen ebben rejlett: testközelből tudtuk a jó példát bemutatni, a tapasztalatokat, a dilemmákat, a változás következményeit a dán kollégák őszintén, a kudarcokat sem elhallgatva osztották meg a résztvevőkkel.

A lakóotthoni elhelyezéssel kapcsolatban minden részletre kitértünk:

* hogyan lehet a pedagógiai munkát megsegíteni építészeti megoldásokkal és megfelelő berendezéssel
* hogyan lehet egyensúlyt teremteni a gazdasági észszerűség, a hatékony pedagógiai munka és a lakók minél nagyobb fokú önrendelkezése között
* hogyan lehet a súlyos fogyatékossággal élő személyek esetében alkalmazni a rehabilitációs szemléletet
* hogyan lehet a súlyos fogyatékossággal járó kihívó viselkedést megelőzni
* hogyan lehet hatékonyabbá tenni a munkaszervezést
* hogyan tudunk biztonságos munkakörnyezetet teremteni a munkatársak számára

Mindezt gyakorlati pedagógiai módszertan segítségével, esettanulmányok, esetmegbeszélések, intézményen belüli és intézményközi csoportmunka formájában, konkrét pedagógiai eszközök kipróbálásával tettük.

Újszerű volt a projekt abból a tekintetből is, hogy a közös munkában az intézményi dolgozók széles köre vett részt egyszerre: vezetők, középvezetők, pedagógusok, szociális szakemberek, valamint szociális gondozók és ápolók.

A résztvevők megismerkedhettek egy, a magyar intézményi gyakorlattól eltérő, elismerő, erőforrásokra építő, rehabilitációs szemléletű pedagógiai munkával, mely magasfokú szakmai tudatosságon alapul, és a kliens életének minden területére kiterjed, így az ápolási-gondozási feladatokra is. Ez a visszajelzések alapján nagyon pozitív hatással volt a munkatársakra: az derült ki, hogy szívesen mozdulnának el ilyen irányban.

Jogosan vetődhet fel a kérdés: hogyan lehet ezt magyarországi vagy romániai környezetben, a dániaitól nagyon eltérő körülmények között megvalósítani. A projekt kezdete előtt a dán szakemberek már több alkalommal jártak Magyarországon, így tisztában voltak az itteni hagyományokkal, lehetőségekkel. A pályázatírás időszakában kérdőívet töltettünk ki a mohácsi Pándy Kálmán Otthon munkatársaival azzal kapcsolatban, mitől tartanak egy esetleges kitagolás esetén, miben bizonytalanok, milyen tudásra, eszközökre lenne szükségük. Ezt a tanulmányutak és képzések tematikáinak megállapításánál már a pályázatban figyelembe vettük. A dán kollégák rendkívül nagy érzékenységgel és odafigyeléssel igyekeztek adaptálni az átadandó módszereket, gondolatokat, anélkül, hogy azok eredeti üzenetét, lényegét elvesztették volna. Folyamatos visszajelzést kértünk a résztvevőktől és a következő képzési tevékenységnél ezeket beépítettük a programba.

Összefoglalva, a projekt innovatív elemei a következők voltak:

* jól előkészített, gyakorlatias tudásátadás a résztvevők igényeire szabva
* azonnal alkalmazható eszközök
* őszinte párbeszéd, az eredményekhez vezető folyamat bemutatása is
* kollégák közötti tapasztalatcsere konkrét esetekre építve
* minden részletre kiterjedő bemutatás
* a gyakorlatnak az emberszemlélettől a pedagógiai célkitűzéseken át a konkrét megvalósításig terjedő, teljességre törekvő bemutatása